Vumatel-plan kry jawoord al kla Remgro-bate | Netwerk24
Deur Francois Williams 30 April 2019 14:48
Ondanks die protes van Octotel het die Mededingingstribunaal Dinsdag die samesmelting van Vumatel en Community Investment Ventures (CIV) goedgekeur, hoewel met voorwaardes.
Die kenteken van Octotel.
Octotel, 'n verskaffer van internetvesel-infrastruktuur, word onregstreeks beheer deur die genoteerde beleggingsgroep Remgro van Johann Rupert. Octotel het by die mededingingsowerhede beswaar gemaak dat Vumatel, 'n mededinger van hom in die Wes-Kaap, saamsmelt met CIV. CIV is op sy beurt onder die gesamentlike beheer van Industrial Electronic Investment (IEI) en New GX. Die ironie van die saak is dat IEI self deur Venfin beheer word, wat op sy beurt die waagkapitaalafdeling van Remgro is.
'n Remgro-bate het dus hier geprotesteer deur die samevoeging van 'n ander Remgro-bate met 'n mededinger in die mark.
Octotel is besorg want CIV beheer Dark Fibre Africa wat vesel-optiese dienste aan sowel Octotel en Vumatel lewer. Dark Fibre Africa beheer ook SA Digital Villages, wat internetdienste aan woongebiede en huise lewer deur die installering en bedryf van veselnetwerke.
Octotel was bekommerd dat CIV via Dark Fibre Africa voorkeur kan gee aan Vumatel ten koste van mededingers soos Octotel.
'n Bakkie van Vumatel op 'n perseel waar 'n veselnetwerk geïnstalleer word.
Die Mededingingstribunaal het egter besluit die samesmelting kan voortgaan, maar daar is voorwaardes wat vir tien jaar sal geld. Die voorwaardes is dat die saamgevoegde onderneming vir sekere van sy dienste steeds 'n ooptoegang-model moet behou. Daar moet groter deursigtigheid wees en hy mag nie diskrimineer teen enige van sy kliënte wat met Vumatel meeding nie.
Die saamgevoegde onderneming moet ook gratis onbeperkte vesel-internetdienste aan openbare en private skole gee wat langs sy netwerke geleë is.